JY LEES NOU Koop lustig!
Dis nie net die skoene wat sy koop en nooit dra nie (haar beskeie bydrae tot wasteful consumption). Dis anner goed ook, en êrens is daar 'n man wat sê: "Jy't alweer onnodig geld uitgegee." Daardie blompot, sy kon dit nie weerstaan nie – kyk hoe mooi is die
Daardie blompot, sy kon dit nie weerstaan nie - kyk hoe mooi is die vorm. Dit beland by die ander mooi, onweerstaanbare blompotte in die kas, want waar 'n blompot in dié huis kan staan, daar staan reeds een. Saans is die hele huis vol koolsuurgas (maar die blomme lyk darem mooi).
"Dié een is nogal slim gemaak," sê sy. "Kyk, van tarentaalvere en ystervarkpenne. Dis so ... Afrika."
En elke nuwe throw vir die sitkamerbank, dit gooi jou elke keer. Sy't lanklaas sulke mooi lap gesien ... sê nou sy sien nooit weer sulke mooi lap nie?
En laprose in 'n plat boksie tot dit uit die mode gaan. Van die boksies op sigself het sy baie. "Mens kan altyd iets daarin sit." (Soos 'n laproos?) En al sit mens nie iets daarin nie, dit lyk mooi. Mens kan dit altyd vir iemand present gee. Party boksies pas binne-in 'n ander boksie, binne-in nog 'n boksie, mens sien in elk geval net die buitenste boksie. Dis so ... Russies.
Winskopie is die woord, sê jy. Jy oorweeg dit om te verduidelik hoe 'n winskopie werk. 'n Winskopie is net 'n winskopie, begin jy, as jy die ding in die eerste plek nodig ... aag, los dit maar.
Onthou daardie babbelende TV-advertensies vir kombuis-goetertjies soos messe wat nooit stomp word nie? Bel nóú en betaal minder! (Jy't eenkeer self gebel vir 'n aartappelskillertjie, toe sien jy net die volgende dag dieselfde aartappelskillertjie - wat ook komkommer in patroontjies kan sny - teen die helfte van die prys.)
Hulle het navorsing hieroor in Australië gedoen. Volgens die verslag, "Wasteful Consumption in Australia", gee huishoudings daar elke jaar $10,5 miljard(!) uit op goed wat hulle nie gebruik nie - kos wat hulle nie eet nie, CD's waarna hulle nie luister nie, boeke wat hulle nie lees nie, klere en skoene wat hulle nie dra nie.